**Sat razrednika**

IVO i ANA (mogu biti i dvije lutke, učitelj/ica ih predstavi razredu)

Igrači za ovu vježbu trebaju papire i olovke. Voditelj im objašnjava da će dječaci odgovarati na pitanja o liku koji se zove Ivo, a djevojčice o liku koji se zove Ana. U pravilu, Ivo i Ana su vršnjaci skupine s kojom se vježba izvodi.

Ako u skupini zaista postoje Ivo ili/i Ana, likove ćemo drugačije imenovati.

Pitanja mogu biti ovakva:

Koga Ivo, a koga Ana najviše voli? Kako se zovu njihovi prijatelji? Što najradije rade kad su s prijateljima? Što vole raditi kad su sami? Koji su im hobiji? Koje sportove vole? Koja im je najdraža igračka iz ranijega djetinjstva? Koju boju voli Ivo, a koju Ana? Što najradije odijeva Ivo, a što Ana? Kako sudjeluju u kućanskim poslovima? O čemu najradije maštaju? Što misle o ljubavi? Itd.

Slijedi čitanje odgovara. Suprotno od najavljenoga i očekivanoga, voditelj objavljuje da će djevojčice čitati odgovore koje su napisale, no ti će se odgovori odnositi na Ivu i gdje bude potrebno, pri čitanju će promijeniti ženski rod u muški. Svaka rečenica treba započeti riječju Ivo ili On. Nakon toga dječaci čitaju odgovore koje su napisali, ali tako da se odnose na Anu. Poslije vježbe slijedi razgovor o iznevjerenim očekivanjima, o društveno uvriježenim stavovima, o predodžbama i predrasudama, o različitostima i sličnostima između pripadnika različita spola, o odnosu među pripadnicima različita spola te o predrasudama u drugim međuljudskim odnosima.

Funkcionalni zadaci: razvijanje sposobnosti zamišljanja, doživljavanja i izražavanja doživljaja, razvijanje koncentracije.

Odgojni zadaci: razvijanje svijesti o različitostima među spolovima koje su biološki uvjetovane, ali o onima koje su rezultat predrasuda, razvijanje tolerancije, kritičnosti i samokritičnosti.

Napomene:

Pitanja valja prilagoditi doživljajno-spoznajnim mogućnostima s obzirom na dob. Starijim dobnim skupinama mogu se dodati i pitanja vezana uz složenije međuljudske odnose kao što su, primjerice, pitanja o stupanju u ljubavnu vezu i ponašanju u vezi.

Ovu vježbu svi doživljavaju kao laku. Kao uvod u vježbe u kojima se preuzimaju uloge, igrači se mogu podijeliti u parove tako da u svakome paru budu dječak i djevojčica. U tome se slučaju na pitanja odgovara u 1. osobi jednine, a pri čitanju djevojčice i dječaci zamjenjuju papire. Kao dodatni zadatak može se zadati da tijekom čitanja nadograđuju odgovore (dodaju pojedinosti, obrazlažu tvrdnje i dr.)

**Sat hrvatskoga jezika**

SREĆOM – NA NESREĆU (u ovoj igri svaki učenik može napraviti svoju lutku, promijeniti glas, uživjeti se u ulogu…)

Ovo je vježba zajedničkoga stvaranja priče s dodatnim zadatkom.

Igrači sjede u krugu ili polukrugu. Igrač koji započinje vježbu kaže jednu rečenicu. Npr. *U bari na rubu šume živjela zelena žabica*. Sljedeći igrač nastavlja priču, ali tako da dodaje rečenicu započevši je riječima *Na nesreću*… Nakon njega priča se nastavlja, riječju *Srećom*… itd. tako da rečenice naizmjence počinju riječima *Srećom* ili *Na nesreću*. Npr. iza prve rečenice, sljedeći igrač u krugu može reći: *Na nesreću, bara u kojoj je živjela žabica presušila je*. Igrač nakon njega može reći: *Srećom, u blizini je tekla velika rijeka!*, a sljedeći igrač: *Na nesreću put do te rijeke bio je veoma opasan!* I tako dalje do posljednjega igrača koji ima zadatak smisliti neki logičan završetak.

Radi kompozicijske uređenosti zajedničke priče, prije početka vježbe može biti dogovoreno koji igrači pripovijedaju uvodni dio, koji zaplet, koji vrhunac, a koji rasplet. Isto tako može biti dogovoren i maksimalni broj likova koji se mogu pojaviti u priči ili neki drugi element.

Funkcionalni zadatci: bogaćenje rječnika, razvoj verbalnih sposobnosti, razvijanje logičkoga i smislenoga povezivanja, koncentracije, pamćenja, pažnje, slušanja.

Odgojni zadatci: oslobađanje za otvoreniju međusobnu komunikaciju, stvaranje vedre i ugodne atmosfere, poštivanje pravila igre, razvijanje suradnje, uvažavanje tuđega mišljenja, prihvaćanje i tolerancija.

Napomene:

Ova vježba ima humoristične elemente jer se gradi sa stalnim obratima. Premda katkad nije lako izmisliti nastavak priče koji bi bio u suprotnosti s onim što je prethodno rečeno, ova je vježba dobra za uočavanje potrebe da se u pripovjednome tekstu, ali i u dramskome, događaju promjene u vremenu i prostoru. Igrači često u ovoj vježbi pribjegavaju nelogičnim rješenjima. Da bi se to izbjeglo, valja ih na početku vježbe, pa i tijekom vježbe, uputiti da uvijek vrijedi ono što je prvo rečeno i da se to može mijenjati jedino s nekim razlogom unutar priče. Na primjer, ako je igrač rekao: *Na nesreću, bara u kojoj je živjela žabica presušila je*., sljedeći igrač ne može reći: *Srećom, bara nije presušila*., nego može, ako baš želi, promijeniti iskaz prethodnoga igrača, pronaći razlog za promjenu, npr. *Srećom, u jednom dijelu bare još je bilo malo vode*. U ovoj je vježbi pogreška ponekad i dobrodošla da se istaknu pojmovi namjernoga zadržavanja razvoja radnje te potrebe dodavanja novih elemenata radnje radi njezina razvoja.

Nakon vježbe može se porazgovarati o uspješnosti realizacije: o leksiku, stilskim izražajnim sredstvima, o kompoziciji i dr.

Na satu likovnoga mogu se izraditi lutke, a potom te lutke uključivati s vremena na vrijeme u različite situacije u različitim predmetima.

Npr. prilikom opisivanja otvorenoga i zatvorenoga prostora, prilikom opisivanja osoba, prepričavanja jučerašnjeg dana. Sigurno će uz lutku sat biti puno zanimljiviji.

**Sat hrvatskoga jezika**

Komparacija pridjeva

Razred: 5.

Tip sata: obrada

Dio sata: uvodni i završni

Trajanje: uvodni dio 10 minuta, završni dio 10 minuta

Obrazovni zadatci: stupnjevanje pridjeva, značenje pojedinoga stupnja, tvorba komparativa i superlativa, nepravilna komparacija, glasovne promjene u komparativu i superlativu (kao izborni zadatak), razlikovanje pridjeva i priloga u komparaciji

Oblici rada: čelni, pojedinačni, u skupinama

Nastavna sredstva: igračke, knjige, kakvi drugi djeci dragi predmeti

Korelacije i integracije:

Unutarpredmetne: jezično izražavanje

Međupredmetne: strani jezik

Učitelj na prethodnome satu zadaje učenicima da na sat hrvatskoga jezika donesu lutku-prijatelja koju su možda već napravili ili da naprave nekakvu jednostavnu lutku i zalijepe je na kuhaču ili štap.

U motivacijskome dijelu sata izvodi se prilagođena igra tražim skupinu. Učitelj daje upute učenicima da se svrstaju u skupine u kojima će se prepoznati prema zadanim kriterijima:

1. Učenici s lutkom koja je životinja
2. Učenici s lutkom koja je čovjek… i sl.

Nakon što ih se podijeli u skupine, svaki učenik donesenu lutku uspoređuje s ostalima. Na primjer:

*Moja je lutka veća od Majine i ima dužu kosu od Evine*.

Slijedi usporedba pridjeva koje su učenici rabili i uočavanje različitih oblika istoga pridjeva s obzirom na stupanj obilježja koje su izrekli (pozitiv, komparativ, superlativ).

U završnome dijelu sata stolci se postave ukrug, tako da jedan učenik bude bez mjesta. Učenici se podijele u tri skupine: prva skupina su pridjevi u pozitivu, druga pridjevi u komparativu, treća pridjevi u superlativu. Pri određivanju mjesta sjedenja treba voditi računa da pozitivi, komparativi, superlativi sjede naizmjence. Igru započinje učenik koji nema stolca i koji se nalazi unutar kruga. Njegov je zadatak reći rečenicu u kojoj će upotrijebiti opisni pridjev. Npr. ja imam duže noge od Marka. U tome trenutku svi učenici koji predstavljaju komparativ, trebaju brzo zamijeniti mjesta. Slobodni stolac zauzima i učenik koji je izgovorio prvu rečenicu. Učenik ili učenica koji ostane bez stolca, zadaje novi zadatak: ja imam smeđu kosu i crne oči. Sad svi učenici koji su dobili ulogu pozitiva mijenjaju mjesta.

Prema:

Fileš, Jelčić, Jurić Stanković, Lugomer, Motik, Pečaver, Rožman, Tuksar. *Zamisli, doživi, izrazi!* Hrvatski centar za dramski odgoj-Pili poslovi d.o.o. Zagreb. 2008.